Useiden maiden viranomaiset tutkivat nyt myös epäselvyyksiä Airbusin päätuotteen, matkustajalentokoneiden kaupoissa.

Suuri eurooppalainen ilmailu- ja aseteollisuusyhtymä Airbus räytyy yhä pahanevan korruptioskandaalin keskellä.

Airbus on Suomen valtion lentoyhtiön Finnairin hovihankkija, joka on valmistanut kaikki yhtiön käytössä olevat lentokoneet.

Lahjustutkinnat ovat työllistäneet Airbus-maiden eli Britannian, Ranskan ja Saksan viranomaisia jo vuosia. Ne tulevat uuteen vaiheeseen nyt, kun yhtymä on myöntänyt syyllistyneensä ainakin harhaanjohtavien tietojen antamiseen myös asekaupoissa Yhdysvalloissa.

Tämä tunnustus tehtiin Airbusin julkistaessa viime kuun lopussa osavuosikatsauksensa. Sen mukaan yhtiö on syyllistynyt ”tiettyihin epätarkkuuksiin” raportoidessaan Yhdysvaltain ulkoministeriölle kaupoista, joihin sovelletaan Yhdysvaltain kansainvälisen asekaupan säännöksiä.

Tämä paperinmakuinen myönnytys saattaa maksaa Airbusille maltaita. Yhtiö kertoo tekevänsä yhteistyötä USA:n viranomaisten kanssa, mutta sanoo, ettei tutkintaan menevää aikaa tai siitä aiheutuneita kustannuksia pystytä tässä vaiheessa arvioimaan.

Yhdysvalloissa rapsut ovat merkittävästi korkeampia kuin Euroopan puolella.

Samassa osavuosikatsauksessa päivitetään varovasti myös niitä korruptiotutkintoja, jotka ovat jatkuneet jo vuosia Britanniassa ja Ranskassa. Ne saattavat johtaa sakkoihin, joilla on ”merkittävä vaikutus” Airbusin talouteen ja toimintaan.

”Merkittävä vaikutus” edellyttäisi todella tuntuvia rapsuja. Airbusin liikevaihto oli viime vuonna 66,6 miljardia euroa.

Paljon pienempi saman alan firma, brittiläinen moottorien valmistaja Rolls Royce tuomittiin samantyyppisistä rikoksista 800 miljoonan dollarin eli lähes 700 miljoonan euron korvauksiin.

Airbusin korruptiotutkinta on laajentunut muutenkin kuin maantieteellisesti. Sen keskiössä on tähän saakka ollut yhtiön sotilaspuolen vuonna 2003 tekemät Eurofighter-hävittäjien kaupat Itävaltaan.

Niihin tai oikeammin niiden vastaostojärjestelyihin uskotaan liittyvän karkeata lahjontaa, jota setvitään myös Itävallassa. Eurofighter on yksi ehdokas myös Suomen hävittäjähankinnassa.

Useiden maiden viranomaiset tutkivat nyt myös epäselvyyksiä Airbusin päätuotteen, matkustajalentokoneiden kaupoissa. Yhtiön epäillään maksaneen lahjuksia ja antaneen vääriä tietoja Britannian, Saksan ja Ranskan vientitakuita myöntäville viranomaisille.

Niinpä tällaisia takuita ei toistaiseksi myönnetä. Kiellon käytännön merkitys on vähäinen, sillä nykyisen löysän rahan aikana vientitakuita käytetään vain harvoissa kaupoissa.

Maksuliikennettä pyöritettiin yksiköstä, jota pääjohtaja kutsuu ”Paskalinnakkeeksi”.

Saksalaislehti Der Spiegel julkaisi Airbusin korruptioepäilyksistä lokakuussa laajan artikkelin. Sen mukaan tutkinnassa on matkustajakonekauppoja maihin, joissa lahjukset ovat jokapäiväinen osa bisneksentekoa. Nimeltä mainittiin Indonesia, Sri Lanka, Mauritius, Tunisia, Kasakstan ja Kiina.

Epäilyksiä ovat herättäneet konekaupat myös Arabiemiraatteihin, josta löytyy Airbusin suurin yksittäinen asiakas, lentoyhtiö Emirates.

Viranomaisia kiinnostaa erityisesti välittäjien rooli kaupoissa. Välittäjiä on moneen lähtöön.

Der Spiegel löysi Romaniasta miekkosen, joka asuu vaatimattomalla asuntoalueella ja ajelee paikallisella halpisautolla. Constantin Sterillä oli yritys, jonka liikevaihto oli viime vuonna 1 300 euroa, ja joka nyt on konkurssissa.

Airbus siirsi hänen tililleen viisi miljoonaa euroa hänen työskennellessään Arabiemiraateissa koulussa, jonka kautta hän tutustui maan rahaeliittiin.

Epäilyttävää maksuliikennettä pyöritettin Pariisiin perustetusta markkinointiyksiköstä, jota Airbusin pääjohtaja Tom Enders kutsuu Der Spiegelin mukaan ”Paskalinnakkeeksi”.

Sieltä siirrettiin suuria summia peiteyhtiöille Lontooseen ja Kyprokselle. Tutkijat epäilevät, että rahat käytettiin lahjuksiin.

Pisimmälle tutkinta lienee edennyt Itävallassa. Sen ilmavoimille ostettiin 2003 kahdella miljardilla eurolla 18 Eurofighteriä, johon ostaja on ollut kaikkea muuta kuin tyytyväinen.

EU-säädökset kieltävät perinteiset vastakaupat, mutta tässä tapauksessa kiellosta ei piitattu vaan Itävalta vaati myyjää eli Airbusia hankkimaan jopa neljän miljardin euron edestä bisnestä itävaltalaisille yrityksille.

Saksalaiset syyttäjäviranomaiset kirjoittivat viime vuoden lopulla, että ”merkittäviä summia” maksettiin Airbusin lontoolaisen Vector-nimisen yksikön kautta lahjuksina itävaltalaisille päättäjille.

Itävallan puolustusministeriö nosti viime talvena kanteen Airbusia vastaan. Yhtiötä syytetään harhaanjohtamisesta ja petoksesta Eurofighter-kaupan yhteydessä.

Airbus kiistää jyrkästi Itävallan korruptioväitteet. Yhtiö sanoo Der Spiegelille toimittamassaan lausunnossa, ettei niille ole löydetty mitään todisteita vuosia jatkuneissa tutkimuksissa.

Lontoossa toimineen hämärien maksujen välittäjäyhtiön Vectorin palveluksessa oli kaksi työntekijää, ja se sai Airbusilta (tai oikeammin yhtiön edeltäjältä EADS:ltä) 114 miljoonaa euroa. Viranomaiset tutkivat nyt tiiviisti, mihin rahat menivät.

”Rakkaat kollegat, olemme kuolemanvakavassa tilanteessa.”

Enders vakuuttaa syyttömyyttään. Hän on myös ottanut tiukan linjan väärinkäytöksiin syyllistyneitä työtovereitaan kohtaan.

Der Spiegelille on kerrottu pääjohtajan alaisilleen pitämästä puheesta viime kesäkuussa. Hän kehotti korruptioon syyllistyneitä lähtemään firmasta ennen kuin heidät pakotetaan lähtemään.

”Rakkaat kollegat, olemme kuolemanvakavassa tilanteessa”, Enders oli sanonut.

Monien mielestä Endersistä itsestään tulee valtavaksi paisuvan korruptioskandaalin uhri. Toimitusjohtaja vastaa yhtiönsä tekemisistä, vaikka hän ei itse olisikaan syyllistynyt mihinkään tuomittavaan.

Jotkut hätähousut epäilevät jopa, tuleeko koko yhtiö selviämään likapyykin pesusta. Tämä huoli on aiheeton.

Airbus on Euroopan poliittisin suuryritys. Sen suurimpia omistajia ovat Saksan ja Ranskan valtiot, joilla on yli viidesosa pörssissä noteeratun yhtiön osakkeista. Se työllistää 134 000 työntekijää. Sen tilauskirjoissa on tuhansia lentokoneita, joiden rakentaminen kestää vuosia. Ei semmoista firmaa päästetä nurin.

Saksassa Airbusia verrataan kuitenkin jo nyt toiseen suuryritykseen Siemensiin. Sen korruptiotutkinnat kestivät vuosia ja maksoivat yhtiölle lopulta 2,5 miljardia euroa. Noin kolmasosa summasta meni asianajajien ja tilintarkastajien palkkioihin.